**РЕПУБЛИКА СРПСКА**

**НАРОДНА СКУПШТИНА**

**Клуб посланика СНСД**

**Клуб посланика НПС-ДНС**

**Клуб посланика ДЕМОС-СПС**

**Клуб посланика СП**

**Клуб посланика УС**

На основу члана 217. Пословника Народне скупштине Републике Српске („Службени гласник Републике Српске“ број: 66/20) Клубови посланика СНСД, НПС – ДНС, ДЕМОС - СПС, СП и УС предлажу сљедеће

**ЗАКЉУЧКЕ**

**ПОВОДОМ ИНФОРМАЦИЈЕ У ВЕЗИ СА ОДЛУКОМ ЦЕНТРАЛНЕ ИЗБОРНЕ КОМИСИЈЕ БиХ О ПРЕСТАНКУ МАНДАТА ПРЕДСЈЕДНИКУ РЕПУБЛИКЕ СРПСКЕ МИЛОРАДУ ДОДИКУ**

1. Народна скупштина Републике Српске усваја Информацију у вези са одлуком Централне изборне комисије БиХ о престанку мандата предсједнку Републике Српске Милораду Додику.
2. Народна скупштина Републике Српске одбацује сваки вид колонијалне управе у БиХ, која је главни узрочник уставно-политичке кризе, нарушавања владавине права и начела уставности и законитости у БиХ.
3. Народна скупштина Републике Српске не прихвата Кристијана Шмита, његове одлуке, као и посљедице настале на основу тих одлука. Народна скупштина подсјећа да се Кристијан Шмит самовољно представља као високи представник у БиХ, чије именовање није проведено у складу са Анексом 10 Дејтонског мировног споразума, нити је потврђено у Савјету безбједности Уједињених нација.
4. Народна скупштина Републике Српске не прихвата и одбацује пресуду неуставног Суда БиХ изречену предсједнику Републике Српске, као и одлуку Централне изборне комисије БиХ о престанку мандата предсједнику Републике Српске Милораду Додику.
5. Народна скупштина Републике Српске констатује да је Суд БиХ донио пресуду на основу одлуке неизабраног странца Кристијана Шмита, а не на основу закона који је усвојила Парламентарна скупштина БиХ, чиме је извршен државни удар и потпуно урушен уставни поредак БиХ дефинисан Дејтонским мировним споразумом чији је потписник и Република Српска.
6. Народна скупштина Републике Српске подсјећа да је предсједника Републике Српске Милорада Додика изабрао народ Републике Српске на демократским и слободним изборима. Народна скупштина захтијева од предсједника Републике Српске Милорада Додика да настави обављати функцију предсједника Републике Српске у пуном капацитету, поштујући Устав Републике Српске и извршавајући своје уставне обавезе.
7. Народна скупштина Републике Српске одбацује могућност провођења пријевремених избора за предсједника Републике Српске. Народна скупштина захтијева од свих политичких фактора у Републици Српској, политичких партија и појединаца да се не пријављују на евентуалне пријевремене изборе за предсједника Републике. Народна скупштина констатује да би пријава и излазак на такве изборе представљали кршење ставова Народне скупштине, нарушавање уставне равнотеже и поништавање Републике Српске као стране у Дејтонском мировном споразуму.
8. Народна скупштина захтијева од свих органа власти, институција и службених и одговорних лица на нивоу Републике и на нивоу јединица локалне самоуправе да не предузимају било какве радње везане за евентуално провођење пријевремених избора за предсједника Републике. Народна скупштина наглашава да би евентуална сарадња са Централном изборном комисијом БиХ поводом овог питања представљала извршавање кривичног дјела „Непоштовање или неизвршавање одлука институција или органа Републике Српске“ прописаног Кривичним закоником Републике Српске, члан 278а.
9. Народна скупштина Републике Српске одбацује одлуке и праксу Уставног суда БиХ која за циљ има инкорпорисање високог представника у уставни систем БиХ као носиоца власти. Народна скупштина Републике Српске наглашава да је високи представник дејтонска категорија, чији је обим права и обавеза регулисан Анексом 10. Народна скупштина подсјећа да високи представник није предвиђен у Уставу БиХ, стога не може бити носилац нити једне власти.
10. Народна скупштина Републике Српске не прихвата континуиране покушаје разградње и укидања Републике Српске као институционалног оквира и државноправног субјекта српског народа у којем сви грађани остварују своја колективна и индивидуална права темељена на Уставу БиХ. Народна скупштина подсјећа да је Република Српска уговорна страна у Дејтонском мировном споразуму и свим његовим анексима. С обзиром на својство уговорне стране, које је потврђено и приликом усаглашавања Женевских и Њујоршких принципа, Република Српска има право и обавезу да заштити Дејтонски мировни споразум.
11. Народна скупштина Републике Српске констатује да правосудни притисци на институције имају за циљ одузимање имовине Републике Српске, чиме би се Српска развластила и обесмислила као политички и правни субјекат. Народна скупштина подсјећа да је питање имовине децидно ријешено Уставом БиХ и дато у надлежност ентитетима према принципу генералне клаузуле.
12. Народна скупштина Републике Српске задужује Колегијум Народне скупштине да припреми текст Резолуције о самоопредјељењу српског народа и Републике Српске.
13. Ови закључци ступају на снагу даном доношења.

**ПРЕДСЈЕДНИК КЛУБА ПОСЛАНИКА СНСД**

 ***Срђан Мазалица***

**ПРЕДСЈЕДНИК КЛУБА ПОСЛАНИКА НПС-ДНС**

 ***Драган Галић***

 **ПРЕДСЈЕДНИК КЛУБ ПОСЛАНИКА ДЕМОС-СПС**

 ***Споменка Стевановић***

**ЗАМЈЕНИК ПРЕДСЈЕДНИКА КЛУБА ПОСЛАНИКА СП**

***Велибор Станић***

**ПРЕДСЈЕДНИК КЛУБА ПОСЛАНИКА УС**

***Александар Трнинић***